РЕГЛАМЕНТ (ЕО) № 1227/2007 НА КОМИСИЯТА
от 19 октомври 2007 година
за изменение на Регламент (ЕО) № 712/2007 относно количествата, пуснати на постоянен търг за препродажба на зърнени култури на пазара на Общността, държани от интервенционните агенции на държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 6 от него,
като има предвид, че:
(1)
С Регламент (ЕО) № 712/2007 на Комисията (2) бяха открити постоянни тръжни процедури за препродажба на пазара на Общността на зърнени култури, държани от интервенционните агенции на държавите-членки. В приложение I към посочения регламент се предвиждат 27 502 тона обикновена пшеница, държани от унгарската интервенционна агенция.
(2)
В Регламент (ЕО) № 1539/2006 на Комисията от 13 октомври 2006 г. за приемане на план относно разпределянето между държавите-членки на ресурси, начислими към финансовата 2007 година, за снабдяването с храна от интервенционните складове в полза на най-нуждаещите се лица в Общността (3), се определя, наред с другото, и количеството от всеки вид продукт, което следва да бъде изтеглено от запасите, съхранявани от интервенционните агенции. Сред тези количества в точка 9 от приложение III към Регламент (ЕО) № 1539/2006 се посочват под формата на разрешени прехвърляния в рамките на Общността 96 712 тона обикновена пшеница, държани от унгарските интервенционни агенции и предназначени за Румъния. В член 3, параграф 2, втора алинея от Регламент (ЕИО) № 3149/92 на Комисията от 29 октомври 1992 г. относно установяване на подробни правила за снабдяването с храна от интервенционни складове в полза на най-нуждаещите се лица в Общността (4) се предвижда количествата, които не са били изтеглени от интервенционните складове до 30 септември в годината на изпълнението на плана, няма повече да бъдат разпределяни за държавата-членка, за която са определени. На 5 септември 2007 г. румънските органи уведомиха службите на Комисията, че им е невъзможно да спазят посочения краен срок. Вследствие на това и предвид ситуацията на пазара на обикновена пшеница е целесъобразно това количество от 96 712 тона обикновена пшеница да се върне и да се добави към количеството, предоставено за продажба в рамките на тръжната процедура, открита с Регламент (ЕО) № 712/2007.
(3)
Регламент (ЕО) № 712/2007 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 712/2007 се заменя с текста в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 октомври 2007 година.